Document ID: 32005D0723

KOMISJONI OTSUS,
14. oktoober 2005
ühenduselt 2006. aastal rahalist toetust saavate loomahaiguste ja teatavate TSEde likvideerimise ja seire programmide ning zoonooside ennetamise programmide kohta
(teatavaks tehtud numbri K(2005) 3922 all)
(2005/723/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 24 lõiget 5 ja artiklit 32,
ning arvestades järgmist:
(1)
Teatavad liikmesriigid on esitanud komisjonile loomahaiguste likvideerimise ja seire programmid, zoonooside ennetamise kontrollprogrammid ja teatavate transmissiivsete spongioossete entsefalopaatiate (TSEde) likvideerimise ja seire programmid, mille jaoks nad soovivad ühenduselt rahalist toetust saada.
(2)
Vastavalt nõukogu 17. mai 1999. aasta määrusele (EÜ) nr 1258/1999 ühise põllumajanduspoliitika rahastamise kohta (2) rahastatakse loomahaiguste ja zoonooside likvideerimise ja seire programme Euroopa Põllumajanduse Arendus- ja Tagatisfondi tagatisrahastust. Finantskontrolli eesmärgil rakendatakse kõnealuse määruse artikleid 8 ja 9.
(3)
Euroopa Parlamendi ja nõukogu 22. mai 2001. aasta määruses (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (3) on sätestatud eeskirjad veiste, lammaste ja kitsede TSEde seireks ja likvideerimiseks.
(4)
Koostades ühenduselt 2006. aastal rahalist toetust saavate loomahaiguste likvideerimise ja seire programmide, zoonooside ennetamise kontrollprogrammide ja teatavate TSEde likvideerimise ja seire programmide loetelusid ning kavandades igale programmile antava toetuse määra ja summat, tuleb arvesse võtta iga programmi olulisust ühendusele, selle vastavust ühenduse asjakohaste veterinaariaalaste õigusaktide tehnilistele sätetele ja saadaolevate eraldiste mahtu.
(5)
Liikmesriigid on esitanud komisjonile teabe, mis võimaldab tal hinnata, millist kasu saab ühendus 2006. aasta programmide rahalisest toetamisest.
(6)
Komisjon on vaaginud kõiki esitatud programme nii veterinaarsest kui ka rahalisest seisukohast ning jõudnud järeldusele, et need tuleks võtta ühenduselt 2006. aastal rahalist toetust saavate programmide nimekirja.
(7)
Arvestades nii nende programmide tähtsust inimeste ja loomade tervise kaitsele kui ka kõigi liikmesriikide kohustust TSE programme rakendada, tuleks tagada ühenduse rahaline abi kõige optimaalsemal tasemel.
(8)
Seepärast on asjakohane võtta vastu 2006. aastal ühenduse rahalist toetust saavate programmide loetelu ning sätestada kõnealuste toetuste määr ja maksimumsumma.
(9)
Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. I lisas loetletud loomahaiguste likvideerimise ja seire programmid saavad ühenduselt 2006. aastal rahalist toetust.
2. Lõikes 1 osutatud iga programmi kavandatav ühenduse rahalise toetuse määr ja maksimumsumma on sätestatud I lisas.
Artikkel 2
1. II lisas loetletud zoonooside ennetamise kontrollprogrammid saavad ühenduselt 2006. aastal rahalist toetust.
2. Lõikes 1 osutatud iga programmi kavandatav ühenduse rahalise toetuse määr ja maksimumsumma on sätestatud II lisas.
Artikkel 3
1. III lisas loetletud TSEde (veiste spongioosne entsefalopaatia ja skreipi) seire programmid saavad ühenduselt 2006. aastal rahalist toetust.
2. Lõikes 1 osutatud iga programmi kavandatav ühenduse rahalise toetuse määr ja maksimumsumma on sätestatud III lisas.
Artikkel 4
1. IV lisas loetletud veiste spongioosse entsefalopaatia likvideerimise programmid saavad ühenduselt 2006. aastal rahalist toetust.
2. Lõikes 1 osutatud iga programmi kavandatav ühenduse rahalise toetuse määr ja maksimumsumma on sätestatud IV lisas.
Artikkel 5
1. V lisas loetletud skreipi likvideerimise programmid saavad ühenduselt 2006. aastal rahalist toetust.
2. Lõikes 1 osutatud iga programmi kavandatav ühenduse rahalise toetuse määr ja maksimumsumma on sätestatud V lisas.
Artikkel 6
Käesolev otsus on adresseeritud liikmesriikidele.
Brüssel, 14. oktoober 2005

Labels: 0
15
6